হঠাৎই উধাও ইসরত জাহানের দুই সন্তান। এই ঘটনাকে কেন্দ্র করে বৃহস্পতিবার দিনভর চলল নাটক। যদিও এদিন সন্ধ্যায় দুই সন্তানই ফিরে এসেছে মায়ের কাছে।
ইসরত এবং তাঁর প্রাক্তন স্বামী মোর্তাজা আনসারির চার সন্তান। বড় মেয়ে ১৩ বছরের সায়েস্তা খাতুন এবং ছোট ছেলে সাত বছরের জায়েদ আহমেদ পিলখানায় মায়ের সঙ্গেই থাকে। ইসরত জানিয়েছেন, এদিন বেলা সাড়ে ১১টা নাগাদ কাজ সারতে তিনি বাড়ির বাইরে বেরিয়েছিলেন। কিছুক্ষণ পরে তিনি ফিরে এসে দেখেন, দুই সন্তান ঘরে নেই। এমনকী, তাঁদের বেশ কিছু জামাকাপড়ও খুঁজে পাওয়া যাচ্ছে না। পিলখানায় ইসরতের পাশের ঘরেই থাকেন তাঁর ভাসুর মোস্তাফা আনসারি এবং জা জাবিনা খাতুন। ইসরত তাঁর সন্তানের ব্যাপারে জায়ের কাছে জানতে চান। সূত্রের খবর, জাবিনা তাঁকে জানান, সন্তানদের যথাস্থানে পাঠিয়ে দেওয়া হয়েছে।
জায়ের মন্তব্য শোনার পর ইসরতের সন্দেহ হয়, সম্ভবত সায়েস্তা এবং জায়েদকে অপরহণ করা হয়েছে। তিনি  পুরো ঘটনা তাঁর আইনজীবী নাজিয়া ইলাহিকে জানান। নাজিয়ার পরামর্শেই তিনি অভিযোগ দায়ের করতে যান গোলাবাড়ি থানায়। অভিযোগ, প্রায় ঘণ্টা দুয়েক থানায় বসিয়ে রাখা হয় তাঁকে। যদিও পরে আইনজীবীর হস্তক্ষেপে থানা অভিযোগ নেয়। 
অভিযোগ দায়েরের পর থানার পক্ষ থেকে মোস্তাফার সঙ্গে যোগাযোগ করা হয়। সূত্রের খবর, মোস্তাফা পুলিশকে জানান, মোর্তাজা এসে নিয়ে গিয়েছেন দুই সন্তানকে। পুলিশ মোস্তাফাকে অবিলম্বে সায়েস্তা এবং জায়েদকে থানায় ফিরিয়ে আনার নির্দেশ দেয়। পুলিশের নির্দেশ মেনে মোস্তাফা এবং মোর্তাজা সন্ধ্যা সাড়ে ৭টা নাগাদ দুই সন্তানকে থানায় নিয়ে আসেন। মোর্তাজা পুলিশকে জানান, তিনি দুই সন্তানকে নিয়ে কেনাকাটা করতে বেরিয়েছিলেন। যদিও পুলিশ সূত্রের খবর, তিনি সন্তানদের নিয়ে বর্ধমানে 
চলে গিয়েছিলেন। 
এরপর পুলিশ ইসরতকে থানায় ডেকে পাঠিয়ে জানায়, জায়েদ এবং সায়েস্তাকে উদ্ধার হয়েছে। তবে তারা কার কাছে থাকবে, তা ঠিক করবে আদালতই।